
ACORD 75/2008, DE 21 DE MAIG DE 2008, DEL PLE DEL CONSELL DE

L’AUDIOVISUAL DE CATALUNYA

Expedient núm.19/2007-S TELEVISIÓ DE CATALUNYA, SA 

RESOLUCIÓ DEL RECURS DE REPOSICIÓ 

FETS

1.- El Ple del Consell de l’Audiovisual de Catalunya, en la sessió de 5 de desembre de 2007, va adoptar l’Acord 288/2007, mitjançant el qual s’obria un període d’informació prèvia a fi de donar audiència al prestador de serveis de televisió TELEVISIÓ DE CATALUNYA, SA, per tal que en el termini màxim de cinc dies hàbils formulés les al·legacions que estimés oportunes en relació amb la inserció d’una pantalla dividida del BBVA, durant la retransmissió, el 3 de novembre de 2007, per TV3 del partit de futbol entre el Sevilla FC i el Reial Madrid CF. Aquest Acord va ser notificat oportunament a l’interessat qui, dins de termini, va formular al·legacions.

2.- A la vista de les manifestacions de l’interessat i prenent com a base els fonaments exposats a l’Acord d’obertura del període d’informació prèvia, el Ple del Consell de l’Audiovisual de Catalunya va adoptar, en la sessió de 19 de desembre de 2007, l’Acord 292/2007 mitjançant el qual incoava un procediment sancionador a TELEVISIÓ DE CATALUNYA, SA, arran de la inserció el 3 de novembre de 2007, durant la retransmissió per TV3 del partit de futbol entre el Sevilla FC i el Reial Madrid CF, d’una pantalla dividida de BBVA, a les 23:52 hores, fet susceptible de constituir una infracció greu tipificada a la lletra e de l’article 133 de Llei 22/2005, de 29 de desembre, de la comunicació audiovisual de Catalunya (en endavant, LCA).

3.- El 23 de gener de 2008, la instructora de l’expedient va dictar el corresponent plec de càrrecs que es va notificar a l’interessat, a qui es va atorgar, a més, un termini de deu dies per formular al·legacions i proposar les proves oportunes de les quals intentés valer-se en aquest procediment. Consta a les actuacions la notificació del plec de càrrecs i el tràmit d’audiència a l’interessat, en la forma que estableix la Llei 30/1992, de 26 de novembre de règim jurídic de les administracions públiques i del procediment administratiu comú (en endavant, LRJPAC).

4.- Dins del termini atorgat, l’interessat va presentar al·legacions al plec de càrrecs. La instructora de l’expedient, desprès d’analitzar-les i valorar-les, va considerar procedent desestimar-les i confirmar els càrrecs imputats, per la qual cosa va formular la corresponent proposta de resolució, que va ser notificada a l’interessat, perquè, en el termini de deu dies, pogués fer les al·legacions que considerés adients, de conformitat amb el que estableix l’apartat primer de l’article 14 del Decret 278/1993, de 11 de novembre, del procediment sancionador d’aplicació als àmbits de competència de la Generalitat de Catalunya. L’interessat va formular al·legacions el 29 de febrer de 2008, dins del termini atorgat.

5.- El 18 de març de 2008, el Ple del Consell de l’Audiovisual de Catalunya va aprovar l’Acord 36/2008, mitjançant el qual desestimava les al·legacions formulades per l’interessat i declarava al prestador de serveis de televisió TELEVISIÓ DE CATALUNYA, SA, responsable de la comissió d’una infracció greu tipificada a la lletra e de l’article 133 LCA per incompliment de les obligacions previstes a l’article 104 LCA, en relació amb les obligacions que prescriu l’apartat 3 de l’article 98 LCA, arran de la inserció d’una pantalla dividida amb publicitat de BBVA, durant la retransmissió per TV3, el 3 de novembre de 2007, del partit de futbol entre el Sevilla FC i el Reial Madrid CF.

6.- El 22 d’abril de 2008 ha tingut entrada en aquest Consell (registre d’entrada núm. 003E/2065/2008) un escrit signat pel senyor Carles Viñas i Llebot, en nom i representació de TELEVISIÓ DE CATALUNYA, SA, mitjançant el qual s’interposa un recurs de reposició contra l’Acord 36/2008, de 18 de març. A més de reiterar les al·legacions formulades a l’expedient en els tràmits d’audiència del període d’informació prèvia i del plec de càrrecs, el recurs es fonamenta d’una banda en la pretensió d’anul·lació de l’expedient sancionador basant-se en ”l’article 62.1.a) LRJPAC, ja que conculca drets fonamentals susceptibles d’empara constitucional i en l’article 63.1 de la citada llei atès que el procediment sancionador incoat pel Consell de l’Audiovisual de Catalunya (CAC) incorre en infracció de l’ordenament jurídic”. D’altra banda el recurs es fonamenta en “l’aplicació directa i de forma retroactiva al cas que en ocupa” de la nova Directiva de serveis de comunicació audiovisual (Directiva 2007/65/CEE) i, com a últim motiu del recurs de reposició, manifesta que la inexistència de regulació de les obligacions específiques dels prestadors de serveis de comunicació audiovisual en relació a la pantalla dividida comporta “la corresponent inseguretat jurídica” i “vulnera el principi de protecció de la confiança legítima”.

FONAMENTS DE DRET

Primer.- L’interessat al·lega la infracció de les disposicions i dels principis invocats en anteriors escrits, així com la conculcació de drets fonamentals i la infracció de l’ordenament jurídic, però sense cap concreció sobre quins són els drets conculcats o les infraccions en què s’ha incorregut.

S’ha de fer palès que les al·legacions anteriorment formulades per l’interessat, en aquest expedient, ja van ser tingudes en compte sense que el fet de donar-les per reproduïdes pugui portar a l’estimació del present recurs.

En relació amb la conculcació de drets fonamentals susceptibles d’empara constitucional i la infracció de l’ordenament jurídic, cal assenyalar que la resolució que posa fi al procediment sancionador, per la qual es declara a TELEVISIÓ DE CATALUNYA, SA, responsable de la comissió d’una infracció greu tipificada a la lletra e de l’article 133 LCA, és clara i motivada i descansa plenament en l’aplicació de les normes invocades, per la qual cosa no es pot apreciar cap infracció d’allò que disposen els articles 62.1a i 63.1 de la LRJPAC, preceptes que l’interessat es limita merament a invocar, però sense especificar els fets en què s’han contret.

Segon.- L’interessat esgrimeix la infracció dels articles 98.3, 98.2 i 104 LCA i els principis de legalitat i tipicitat. Es limita, doncs, a reiterar i donar per reproduïdes les al·legacions que ja va formular tant al període d’informació prèvia com al plec de càrrecs, per la qual cosa no es valoren novament atès que ja foren valorades i desestimades a l’Acord 292/2007, de 19 de desembre, d’inici de procediment sancionador i a la resolució d’imposició de sanció adoptada per Acord 36/2008, de 18 de març, pel qual es declara al prestador de serveis de televisió TELEVISIÓ DE CATALUNYA, SA responsable de la comissió d’una infracció greu arran de la inclusió d’una pantalla dividida amb publicitat de BBVA, durant la retransmissió del partit de futbol entre el Sevilla FC i el Reial Madrid CF, el 3 de novembre de 2007. 

Finalment conclou que “la conducta imputada a TVC no es troba tipificada a l’article 98, ni al 104 LCA, motiu per la qual no pot ser considerada com una infracció de TVC”. I en conseqüència, afirma que “tenint en compte que aquests preceptes no recullen ni prohibeixen la conducta imputada a TVC, l’Acord de Resolució del CAC infringeix el principi de legalitat i tipicitat, i en especial, l’article 129 LRJPAC”. 

El principi de legalitat sancionadora, establert a l’apartat 1 de l’article 25 de la Constitució (en endavant, CE), comporta en l’àmbit de les sancions administratives i d’acord amb reiterada jurisprudència constitucional (per totes, SSTC 218/2005, de 12 de setembre, 242/2005, de 10 d’octubre i 129/2006, de 24 d’abril), una doble garantia: material, que es refereix a la ineludible necessita de predeterminació normativa de les conductes il·lícites i de les corresponents sancions, així com formal, relativa al rang necessari de les normes tipificadores d’aquelles conductes o sancions. En aquest sentit, la LRLPAC es refereix al principi de tipicitat a l’article 129 tot establint, en coherència amb l’apartat 1 de l’article 25 de la CE, una clara reserva de llei per tal de determinar les diferents conductes que constitueixen infraccions administratives.

En matèria de comunicació audiovisual, la LCA és la norma que tipifica i sanciona aquelles conductes que, en aquesta matèria, són constitutives d’infracció administrativa. Així la lletra e de l’article 133 LCA estableix com a infracció greu “l’incompliment de les obligacions que en matèria de publicitat corresponen als prestadors de serveis de comunicació audiovisual, d’acord amb l’establert en aquesta llei, llevat d’aquells supòsits que sigui una infracció tipificada com a molt greu”.

Això comporta que l’incompliment d’una obligació com és l’ús de la pantalla dividida sense respectar les regles generals contingudes a la LCA, en concret, l’establerta a la lletra b de l’apartat 3 de l’article 98 que determina literalment que “en les emissions o programes esportius (...) en què hi hagi intervals de temps entre cadascuna de les parts que els componen, només es poden inserir publicitat i anuncis de televenda durant aquests intervals”, constitueixi una infracció administrativa en matèria de comunicació audiovisual. Intentar, com pretén la part recurrent, una eventual destipificació d’aquesta conducta a partir d’una aplicació analògica de l’apartat 5 de l’article 98 LCA i de l’article 106 LCA, és del tot contrària a dret. Aquests preceptes permeten, amb determinades condicions, inserir missatges publicitaris durant les emissions esportives o d’esdeveniments esportius mitjançant, únicament i exclusivament, transparències (o qualsevol tractament de la imatge) o una substitució virtual dels cartells publicitaris instal·lats sobre el terreny o mitjançant la inserció de noves imatges.

Per tant, la inclusió d’una pantalla dividida durant un partit de futbol fora dels intervals o “descansos” entre cadascuna de les parts que el componen, és una “acció” subsumible en el “tipus” descrit i sancionat per la LCA com a infracció administrativa. I així ho estableix la resolució sancionadora impugnada que, en el seu fonament de dret segon, tipifica el fets i afirma que “la inserció de la pantalla dividida amb publicitat de BBVA, durant la retransmissió del partit de futbol entre el Sevilla FC i el Reial Madrid  CF, el 3 de novembre de 2007 per TV3, vulnera allò que preveu la lletra b de l’apartat 3 de l’article 98 LCA” i, al fonament de dret tercer, determina que el fet descrit constitueix una infracció greu prevista a la lletra e de l’article 133 LCA.
En definitiva, a l’Acord impugnat, es troba concretada tant una tipicitat de les infraccions administratives com de les sancions administratives motiu pel no es pot al·legar la manca de tipicitat. En tot cas, el recurrent ha fet una interpretació de les disposicions legals en les que se subsumeixen els fets que originaren el procediment sancionador, parcial, no ajustada a dret ni a l’esperit de la LCA.

Tercer.- En el motiu tercer del recurs de reposició, TELEVISIÓ DE CATALUNYA, SA manifesta l’aplicació directa i retroactiva de l’article 11 “de la nova Directiva de serveis de comunicació audiovisual (Directiva 2007/65/CEE)” que al derogar “l’article 11 de la Directiva 89/552/CEE” comporta suprimir “el principi d’inserció de publicitat entre programes de l’anterior article 11 i el substitueix pel principi general de que les interrupcions publicitàries no afectin a la integritat dels programes i no perjudiquin als titulars dels seus drets”.

La Directiva 2007/65/CE de serveis sobre comunicació audiovisual que modifica la Directiva 89/552/CEE no és actualment d’aplicació al supòsit que ens ocupa. Cal tenir en compte que la directiva representa un mètode de legislació indirecta de la Unió Europea que es completa en dues etapes: la primera, d’actuació comunitària, i la segona, d’actuació nacional. Es tracta d’una tècnica legislativa descentralitzada adreçada als Estats membres, els quals estan obligats a adoptar normes de transposició, que seran les que afectaran directament els particulars. Les directives són obligatòries en el seu resultat i deixen a les autoritats nacionals l’elecció de la forma i els mitjans per aconseguir-ho, dintre del termini fixat a la mateixa directiva. Per tant, la Directiva 2007/65/CE de serveis sobre comunicació audiovisual no té efecte directe, perquè, per la seva naturalesa, cal un acte de les autoritats nacionals per tal que se’n pugui exigir el seu compliment. En conseqüència, no es pot invocar el compliment d’aquesta Directiva que encara no s’ha transposat i que en l’apartat 1r. del seu article 3 estableix expressament que “los Estados miembros pondrán en vigor las disposiciones legales, reglamentàrias y administrativas necesarias para dar cumplimiento a lo establecido en la presente Directiva a más tardar el 19 de diciembre de 2009”. Així, la pròpia Directiva estableix un període de 24 mesos des de la seva publicació en el Diari Oficial de la Unió Europea, el 18 de desembre de 2007, per adaptar la norma a la legislació nacional de cada Estat membre.

Quart.- Finalment, reitera TELEVISIÓ DE CATALUNYA, SA el fet que “la manca d’aprovació per part del CAC de la Instrucció que determini les obligacions específiques dels prestadors de serveis de comunicació audiovisual en relació a la pantalla dividida” comporta “la corresponent inseguretat jurídica” i vulnera el “principi de protecció de la confiança legítima (article 3.1 LRJPAC)”.
D’acord amb la jurisprudència el principis de confiança legítima i el de seguretat jurídica estan estretament vinculats. Així, la Sentència del Tribunal Suprem, de 27 d’abril de 2005, estableix que “mal puede hablarse de deslealtad institucional y menos aún de conculcación del principio de confianza legítima, principio estrechamente ligado al de seguridad jurídica que la Constitución contempla en el artículo 9.3, y que puede entenderse concretado en un aforismo preciso: saber el ciudadano a qué atenerse”. 

La part recurrent, com a prestador de serveis de comunicació audiovisual, coneix perfectament les obligacions generals que afecten l’ús de la pantalla dividida per a difondre continguts publicitaris. Donada la clara i específica redacció de l’article 104 LCA i de la lletra b) de l’apartat 3 de l’article 98 LCA, TVC “sabe a qué atenerse” pel que fa a inserir pantalles dividides en les emissions o programes esportius o d’esdeveniments d’estructura similar fora dels intervals de temps entre cadascuna de les parts que componen aquestes emissions, programes o esdeveniments. Per tant, no comporta cap mena d’inseguretat jurídica la inexistència de la instrucció a què fa referència l’apartat 3 de l’article 104 LCA que, com a manifestació de la potestat reglamentària del Consell de l’Audiovisual de Catalunya (article 117 LCA) i d’acord amb el principi de jerarquia normativa, únicament podria establir obligacions específiques pel que fa a l’ús de la pantalla dividida, però sempre tenint en compte les obligacions generals que ja s’estableixen a la LCA (articles 104 i 98) i respectant, en tot cas, la tipificació de les conductes infractores realitzada per la pròpia llei (article 133 LCA).

Per últim, cal fer referència al principi de confiança legítima que d’acord amb la Sentència del Tribunal Suprem de 17 de juny de 2003 és un principi “relacionado con los más tradicionales, en nuestro Ordenamiento, de la seguridad jurídica y la buena fe en las relaciones entre la Administración y los particulares, comporta, según la doctrina del Tribunal de Justicia de la Comunidades Europeas y la jurisprudencia de esta Sala, el que la autoridad pública no pueda adoptar medidas que resulten contrarias a la esperanza inducida por la razonable estabilidad en las decisiones de aquélla, y en función de las cuales los particulares han adoptado determinadas decisiones”. Tenint en compte, que la resolució recorreguda és la cinquena pel que fa a l’ús de les pantalles dividides per TVC (expedients sancionadors 12/2007, 14/2007, 15/2007, 19/2007 i 20/2007) és evident, inequívoca i reiterada la postura del CAC davant la inclusió de pantalles dividides fora dels intervals de temps entre cadascuna de les parts o “descansos” d’un partit de futbol.

Per tot el que s’ha exposat, les al·legacions de l’interessat han de ser desestimades.

En conseqüència, el Ple del Consell de l'Audiovisual de Catalunya, adopta els següents:

ACORDS

1.- Desestimar el recurs de reposició interposat contra l’Acord 36/2008, de 18 de març, del Ple del Consell de l’Audiovisual de Catalunya, de conformitat amb allò que s’ha exposat als fonaments jurídics d’aquesta resolució i, en conseqüència, confirmar l’Acord esmentat mitjançant el qual es declarava al prestador de serveis de televisió TELEVISIÓ DE CATALUNYA, SA, responsable de la comissió d’una infracció greu tipificada a la lletra e de l’article 133 LCA, i se l’imposava una multa de DOTZE MIL UN EUROS (12.001€).

2.- Notificar aquest Acord a l’interessat.

Barcelona, 21 de maig de 2008

Josep M. Carbonell i Abelló                              Dolors Comas d’Argemir i Cendra

President                                                          Consellera secretària

